Water en toilette vir almal in KZN, sê IVPArgieffoto Die Inkatha Vryheidsparty (IVP) dring daarop aan dat alle inwoners van KwaZulu-Natal lopende water en toilette ontvang om die gesondheid van dié mense te verbeter, asook hulle veiligheid en waardigheid te beskerm. Volgens Thokozile Gumede, IVP-woordvoerder vir menslike nedersettings, maak inwoners van die Denmark- informele nedersetting naby Pietermaritzburg steeds gebruik van puttoilette. Wanneer dié toilette vol raak, stort die afval “soos ŉ rivier” wat inwoners se lewe in gedrang plaas vir siektes soos diarree, het Gumede verduidelik. “Ons kan rampe soos cholera vermy as mense toegang het tot skoon en veilige water. Sanitasie is ŉ hoeksteen van openbare gesondheid en behoort ŉ prioriteit te wees. Dit is tyd om vir ons mense toegang tot sanitasie te gee. “Die reg op skoon water en sanitasie behoort nie vir soveel jare al bloot ŉ droom te bly nie. Hierdie regte soos wat dit in die Suid-Afrikaanse Grondwet erken word, moet ŉ werklikheid wees.” Die IVP glo die eerste stap om die kwessie aan te pak begin met die erkenning dat die uitdaging groot is. Gumede het gevra dat strategieë rakende die kwessie herbesin en die nodige veranderinge op nasionale, provinsiale en plaaslike vlak geïdentifiseer word. Volgens Gumede sal Suid-Afrikaners se grondwetlike regte op water en sanitasie egter nooit verwesenlik word sonder dat daar begrotings geskep word vir sanitasie, water en infrastruktuur nie. “Die KZN- provinsiale regering knyp jaarliks groter bedrae geld vir watertoegang en sanitasie af, maar minder as die helfte van dié geld word in die sektor bestee,” meen Gumede. Die IVP versoek dus dat Sihle Zikalala, premier van KwaZulu-Natal, en Peggy Nkonyeni, LUR vir menslike nedersettings, toilette en kraanwater aan die inwoners van die Denmark- informele nedersetting asook ander gemeenskappe in die provinsie sal verskaf.